joelniklaus/EU_Wikipedias huggingface dataset:
Lost media

Kadonnut media () on termi, jota käytetään mm. kadonneista elokuvista, tv-sarjojen jaksoista ja videopeleistä. Sitä käytetään, jos jotain sisältöä ei ole enää saatavilla joko fyysisesti tai esimerkiksi internetissä.

Eräs kadonneen median etsimiseen erikoistunut sivusto on vuonna 2012 perustettu Lost Media Wiki.

Esimerkkejä kadonneesta mediasta 

 Helmikuussa 1976 Margaret Hamilton esiintyi pahana noitana yhdysvaltalaisessa lastenohjelma Seesamtiessä. Hän oli ollut kyseisenä hahmona vuoden 1939 elokuvassa Ihmemaa Oz. Jakso sai kuitenkin huonoa palautetta vanhemmilta, jotka kertoivat heidän lapsiensa pelänneen noitaa. Tämän seurauksena sitä ei esitetty enää, eikä jaksoa nähty lähes neljään vuosikymmeneen. Se kuitenkin ilmestyi nettiin kesäkuussa 2022.
 Japanilaiset nettikäyttäjät ovat kertoneet nähneensä 1990- ja 2000-luvuilla mainoksen, joka on saanut nimen "Hitogata". Oletetaan että mainoksessa kaksi ihmismäistä, valkoista hahmoa seisoo rautatiellä ja välkkyvät vuorotellen tasoristeyksen varoitusäänen kuuluessa. Tämän jälkeen ääni ja teksti sanovat: "Joka toinen sekunti joku kuolee maapallolla". Tämän takia on teorisoitu, että se olisi ollut opetusvideo tai mainos rautatieturvallisuudesta. Videon olemassaoloa ei ole kuitenkaan koskaan todistettu, eikä mitään siihen liittyvää ole löydetty.

 Vuonna 2007 eräs tubettaja julkaisi videon, joka oli klippi huonolaatuisesta lastenohjelmasta. Sitä ei tunnistettu ja se sai kutsumanimen "Pink Morning Cartoon" ("pinkki aamupiirretty") sen värimaailman takia. Myöhemmin selvisi, että ohjelman oikea nimi oli "TV 8 Kids' Fun Festival" ja että sen luoja, Ella Flowers, oli jo kuollut. Hänen tyttärensä kertoi, että heidän sukulaisensa oli ottanut ohjelman jaksot itselleen, eivätkä he olleet yhteydessä paljoakaan.

Lähteet

Aiheesta muualla
Lost Media Wiki

Populaarikulttuuri
Englanninkieliset sanat ja sanonnat
Yango

Yango on venäläisen Yandexin omistama taksipalvelu, joka aloitti toimintansa vuonna 2018. Vuonna 2022 Yango operoi Suomessa, Norjassa, Israelissa, Boliviassa, Norsunluurannikolla, Ghanassa, Kamerunissa, Senegalissa ja Sambiassa. Muissa maissa se tunnetaan nimellä Yandex Taxi.

Yangoa käytetään mobiilisovelluksen avulla. Käyttäjä voi sovelluksesta valita määränpäänsä, jolloin hän näkee matkan hinnan ja kyydin arvioidun saapumisajan. Sovellus käyttää dynaamista hinnoittelua, jossa matkan hinta vaihtelee kysynnän, sekä liikenne- ja sääolojen mukaan.

Yango-kuljettajat eivät ole yhtiön työntekijöitä, vaan itsenäisiä taksiyrittäjiä, joilta Yango veloittaa 8–15 prosenttia matkan hinnasta. Yhtiö kutsuu näitä ”kuljettajapartnereiksi”. Suomessa monet kuljettajista ovat ulkomaalaistaustaisia.

Suomessa 
Suomessa Yango aloitti toimintansa Helsingissä vuonna 2018. Palvelu on sittemmin tuotu myös Tampereelle ja Turkuun. Helsingin Sanomat uutisoi vuonna 2021 pääkaupunkiseudun taksiliikenteeseen syntyneen ”hintasodan”, jossa Yango saavutti merkittävän markkinaosuuden tarjoamalla matkoja kilpailijoitaan halvemmalla. Yangon kerrottiin olevan suosittu etenkin nuorempien keskuudessa.

Suomessa Yangon emoyhtiö Yandex on rekisteröity Mäntsälään, jossa se omistaa suuren datakeskuksen. Sen liikevaihdoksi vuonna 2020 ilmoitettiin 54,6 miljoonaa euroa, ja tilikauden tulokseksi 3,6 miljoonaa euroa.

Kritiikki ja boikotti 
Venäjän hyökkäyksen Ukrainaan alettua vuonna 2022 sosiaalisessa mediassa alkoi levitä kehotuksia boikotoida palvelua sen venäläisomisteisuuden vuoksi. Samaan aikaan uutisoitiin, että Yango-taksit ovat vähentyneet Helsingin katukuvasta, ja monet Yango-kuljettavat ovat poistaneet yhtiön mainostarrat autoistaan. Emoyhtiö Yandexin johtaja Tigran Khudaveryan lisättiin Euroopan unionin pakotelistalle, ja hänen kerrottiin kuuluvan Vladimir Putinia lähellä olevien oligarkkien sisäpiiriin. Yandexin taksipalvelut kiellettiin saman vuoden keväällä Baltian maissa turvallisuussyistä, mutta Suomessa toiminta saa jatkua, sillä yhtiöitä itsessään ei ole lisätty EU:n pakotelistalle.

Suomessa on uutisoitu joidenkin matkustajien kokeneen seksuaalista häirintää ja epäasiallista käytöstä Yangon kyydissä. Länsi-Uudenmaan käräjäoikeus tuomitsi kesällä 2022 erään Yango-kuljettajan sakkoihin 17-vuotiaan matkustajan seksuaalisesta ahdistelusta. Maksutapojen epäselvyyteen liittyvissä tapauksissa asiakkaat ovat kohdanneet myös fyysistä uhkailua ja väkivaltaa.

Katso myös 
 Lime
 Lyft
 Uber
 Waymo

Lähteet 

Alustatalous
Venäläiset liikenneyhtiöt
Taksi- ja tilausliikenne
Janne Hovi

Janne Matias Hovi (s. 1989 Ranska) on suomalainen arkkitehti.

Hovi voitti Sara Hildénin taidemuseosta järjestetyn kansainvälisen arkkitehtuurikilpailun vuonna 2021. Hänen ehdotuksensa Lumen valo valittiin voittajaksi 472 kilpailutyön joukosta. Hovin suunnittelema vaalea kaksikerroksinen museorakennus sijoitetaan Tampereen Finlaysoninkadulle, ja sen on arvioitu valmistuvan vuonna 2026.

Lähteet

Aiheesta muualla 
 Janne Hovin kotisivut

Suomalaiset arkkitehdit
Vuonna 1989 syntyneet
Elävät henkilöt
Ibrahim (suura)

Ibrahim () eli Abrahamin suura on Koraanin 14. suura ja sisältää 52 jaetta. Ikäluokituksen mukaan suura on mekkalainen paitsi jakeeet 28-29, jotka ovat medinalaisia eli muita nuorempia.  Suura on saanut nimensä jakeesta 35, jossa mainitaan Abraham.

Sisältö 
Suura kertoo Jumalan kaikkivaltiudesta. Se kertoo, että jokainen profeetta tuo viestin oman kansansa kielellä. Suura esittää Mooseksen tarinan (5-8) ja kertoo profeetoista yleensä (9-18). Suura varoittaa tuomiopäivästä ja kuvaa Helvetissä odottavia rangaistuksia sekä kehottaa kiitollisuuteen Jumalaa kohtaan. Jakeet 35-41 sisältävät Abrahamin rukouksen. Suura varoittaa, että Jumala toteuttaa uhkauksensa.

Abrahamin temppeli 
Jaakko Hämeen-Anttilan mukaan Abrahamin rukous liittyy Kaaban temppelin perustamiseen. Jakeessa 37 todetaanHerra, minä olen asettanut eräitä jälkeläisiäni asumaan tähän laaksoon, jossa ei ole maanviljelystä, Sinun Pyhäkkösi läheisyyteen, Herra, jotta he saattaisivat suorittaa rukouksensaTeksti ei kuitenkaan mainitse Mekkaa tai Kaabaa nimeltä. Hämeen-Anttilan mukaan suura kertoo myös Muhammedista, mutta hänenkään nimeään ei tekstissä esiinny.

Lähteet

Viitteet
Linjavaljasahven

Linjavaljasahven (Telmatochromis vittatus) on kirjoahventen (Cichlidae) heimoon kuuluva kalalaji. Sitä pidetään akvaariokalana.

Koko ja ulkonäkö 

Linjavaljasahven voi kasvaa enintään 8,5 senttimetrin mittaiseksi. Sukupuolet muistuttavat toisiaan ulkonäöltään, mutta koiraat ovat yleensä naaraita kookkaampia ja hoikempia.

Levinneisyys ja elinympäristö 
Linjavaljasahventa tavataan kotoperäisenä Tanganjikajärvessä. Laji elää tavallisesti 5–10 metrin syvyisessä vedessä, mutta sitä ollaan tavattu jopa 20 metrin syvyydessä. Linjavaljasahven elää yleensä yksin ja käyttää ravinnokseen mikro-organismeja. Kansainvälinen luonnonsuojeluliitto IUCN luokittelee linjavaljasahvenen elinvoimaiseksi lajiksi.

Lähteet 

Kirjoahvenet
Akvaariokalat
Myrskyluodon Maija (elokuva)

Myrskyluodon Maija () on Tiina Lymin ohjaama suomalainen elokuva, jonka arvioidaan tulevan ensi-iltaan 2024.

Elokuvan kuvaukset alkavat Ahvenanmaalla lokakuussa 2022.

Elokuvan ohjaaja Lymi on käsikirjoittanut elokuvan Anni Blomqvistin viisiosaisen Myrskyluoto-romaanisarjan pohjalta. Elokuvaa kuvataan Ahvenanmaalla 2022 ja 2023. Kuvauksia on myös Helsingissä ja Turussa. Elokuvan kielenä on ruotsi.

Elokuvan päärooleja näyttelevät ruotsalaiset Amanda Jansson ja Linus Troedsson. Elokuvassa näyttelevät myös Jonna Järnefelt ja Tobias Zilliacus ja Amanda Kilpeläinen Arvidsson.

Elokuvan tuottavat Hanna Virolainen, Jukka Helle ja Markus Selin Solar Filmsistä ja sen levittää Nordisk Film.

Blomqvistin Myrskyluoto-romaaneista tehtiin 1970-luvulla suosittu kuusiosainen tv-sarja. Yleisradion tuottaman sarjan ohjasi Åke Lindman.

Lähteet

Aiheesta muualla 
 

Vuoden 2024 suomalaiset elokuvat
Suomalaiset romaaneihin perustuvat elokuvat
Walter Hahn

Walter Hahn (s. 20. elokuuta 1987) on itävaltalainen showpainija ja työskentelee WWE:ssä nimellä Gunther. Hän on tällä hetkellä Smackdown brändissä ja on hallitseva WWE Intercontinental Champion - mestari ensimmäistä kertaa.

Westside Xtreme Wrestling

Walter teki debyyttinsa saksalaisessa Westside Xtreme Wrestling (wXw) painiorganisaatiossa vuonna 2007 Big Van Walter paininimellä. Walter otteli ja koulutti muita painijoita wXw:ssä aina vuoteen 2020 asti. Hän voitti mm. wXw:n Unified World Wrestling Championship mestaruuden kolme kertaa ja joukkue mestaruuden 4 kertaa. 

Lisäksi Walter on paininut wXw:n aikana myös mm. Pro Wrestling Guerrillassa (PWG), Progress Wrestlingissä, Evolvessa ja on kaiken kaikkiaan viisinkertainen maailmanmestari.

World Wrestling Entertainment

Tammikuussa 2019 Walter debytoi WWE:ssä brittiläisessä NXT UK brändissä.  NXT TakeOver: New York - tapahtumassa huhtikuussa 2019 Walter voitti hallitsevan WWE NXT Championship-mertarin Pete Dunnen.  Walter hallitsi mestaruutta yli kaksi vuotta ja kaiken kaikkiaan 870 päivää. Hän hävisi mestaruuden Ilja Dragunoville NXT TakeOver 36 - tapahtumassa elokuussa 2021. 

Siirtyessä vuoden 2022 alussa Englannista Yhdysvaltojen NXT:hen, vaihtoi hän paininimensä Guntheriksi. Huhtikuussa hän teki debyyttinsä Smackdown brändissä yhdessä Marcel Barthelin kanssa joka tunnetaan paremmin Ludwig Kaiserina. 10. kesäkuuta Gunther voitti Intercontinental mestaruuden Ricochetilta. Hänestä tuli ensimmäinen itävaltalainen, joka on voittanut kyseisien mestaruuden.  Gunther kuuluu Imperium-joukkueeseen yhdessä saksalaisen Ludwig Kaiserin ja italialaisen Giovanni Vincin kanssa

Mestaruudet ja saavutukset 
Progress Wrestling
 Progress Atlas Championship (3 kertaa)
 Progress Unified World Championship (1 kerta)
TNT Extreme Wrestling
 TNT World Championship (1 kerta)
 Westside Xtreme Wrestling
 wXw Unified World Wrestling Championship (3 kertaa)
 wXw World Tag Team Championship (4 kertaa) –  yhdessä Ilja Dragunov (1), Robert Dreissker (1), Timothy Thatcher (1), ja Zack Sabre Jr. (1)
 wXw 16 Carat Gold Tournament voitto(2010)
 wXw World Tag Team Tournament (2015) voitto – yhdessä Zack Sabre Jr.
 WWE
 WWE/NXT United Kingdom Championship (1 kerta)
 WWE Intercontinental Championship (1 kerta)

Lähteet 

Yhdysvaltalaiset showpainijat
Vuonna 1987 syntyneet
Elävät henkilöt
Viiankiaapa

Viiankiaapa on suuri suojeltu suoalue Sodankylässä Lapissa. Alueen pinta-ala on noin 66 neliökilometriä, ja se muodostaa Natura 2000 -hankkeen mukaisen luonnonsuojelualueen. Viiankiaavan alla on Sakatin malmiesiintymä, johon AA Sakatti Mining Oy suunnittelee kaivosta.

Luonto
Viiankiaavan aapasuoalueesta yli puolet on avoimia nevoja ja vajaa neljännes puustoisia korpia ja rämeitä. Lisäksi alueella on lettoja, keidassoita, järviä ja lampia.

Viiankiaavan soidensuojelualue perustettiin vuonna 1988. Se kuuluu myös Natura 2000 -verkostoon koodilla FI1301706. Alueella on havaittu kymmeniä uhanalaisia tai silmälläpidettäviä kasvi- ja lintulajeja.

Viiankiaavalla on kaksi luontopolkua, jotka kulkevat pitkospuita pitkin. Kersilön kylän lähellä Viiankiaavan pohjoisosassa kulkee 4,3 kilometrin rengasmainen luontopolku. Siurunmaan kylän lähellä suoalueen eteläosassa on 1,7 kilometrin yhdensuuntainen luontopolku. Viiankiaavan halki kulkee moottorikelkkailureitti.

Kaivossuunnitelma
Suuri kansainvälinen kaivosyhtiö Anglo American löysi Viiankiaavan alta 350–1250 metrin syvyydestä rikkaan malmiesiintymän vuonna 2009. Anglo Americanin tytäryhtiö AA Sakatti Mining Oy suunnittelee suon alle kaivosta, jonka päätuotteet olisivat nikkeli ja kupari. Kaivos tuottaisi myös platinaa, palladiumia, kobolttia, kultaa ja hopeaa. Kaivoksen rikastamo rakennettaisiin suojelualueen ulkopuolelle, ja siitä malmiesiintymään rakennettaisiin viiden kilometrin mittainen tunneli. Kaivosyhtiön mukaan kaivos voisi olla tuotannossa 2020-luvun lopulla.

Luonnonsuojelijat vastustavat kaivoshanketta. Heidän mukaansa veden vuotaminen suolta kaivostunneleihin vahingoittaisi alueen luontoa. Kaivosyhtiön mukaan vesivuodot voidaan estää tukkimalla kallionrakoja kivestä ja sementistä sekoitettavalla pastalla.

Lähteet

Lapin maakunnan luonnonsuojelualueet
Sodankylän luonto
Nea Kivelä

Nea Kivelä (s. 8. huhtikuuta 2001) on suomalainen kilpa-aerobikkaaja, vuoden 2022 MM-pronssimitalisti ja kolminkertainen Suomen mestari.

Urheilu-ura 
Turun Urheiluliittoa edustava Kivelä on ensimmäinen suomalainen FIG:n MM-mitalisti. Kivelä siirtyi kilpailemaan aikuisten sarjaan vuonna 2019. Isoimmat haasteet Kivelän uralle on luonut vuoden 2019 selän rasitusmurtuma, joka esti osallistumisen syksyn 2019 kilpailuihin. Murtuma rajoitti osallistumista myös syksyn 2020 kilpailuihin.

Arvokilpailusaavutukset 

 FIGn maailmanmestaruuskilpailut 
 2021  
 yksilö: 15.
 Aerodance: 6. 
 ryhmä: 5. 
 2022
 yksilö: pronssia
 Aerodance: 4.
 ryhmä: 9.   
 FIGn euroopanmestaruuskilpailut
 2021
 yksilö: 10.
 Aerodance: 5.
 ryhmä: 4.
 FIGn suomenmestaruuskilpailu
 2019
 yksilö: kultaa
 trio: hopeaa
 2020
 yksilö: hopeaaa
 trio: kultaa
 2021
 yksilö: kultaa
 trio: kultaa
 2022
 yksilö: kultaa
 ryhmä: kultaa
 World Games
 2022
 ryhmä: 4.
 Aerodance: 4.

Aikaisemmin Kivelä on saavuttanut menestystä myös juniorisarjojen arvokilpailussa niin kokoonpanoissa kuin yksilönäkin.

Lähteet 

Suomalaiset kilpa-aerobikkaajat
Vuonna 2001 syntyneet
Elävät henkilöt
Margarita Simonjan

Margarita Simonovna Simonjan (; s. 6. huhtikuuta 1980 Krasnodar) on venäläinen toimittaja.

Simonjan valmistui Kubanin valtionyliopistosta. Hän aloitti uransa Krasnodarissa ja Rostov-on-Donissa, mutta muutti Moskovaan ja pääsi vuonna 2002 liittovaltiollisen televisiokanavan erikoiskirjeenvaihtajaksi. Vuonna 2005 hänestä tuli Russia Today -televisiokanavan päätoimittaja. 31. joulukuuta 2013 Simonjan pääsi myös Rossija segodnja -yhtiön ja 10. marraskuuta 2014 Sputnik-uutistoimiston päätoimittajaksi. 

Yhdysvaltain ulkoministeriö pitää Simonjania yhtenä Vladimir Putinin hallinnon propagandan ja disinformaation pääkasvoista Venäjällä ja kansainvälisesti. Simonjan on itse kuvannut osallistuvansa informaatiosotaan länsimaita vastaan. Hänen miehensä on Tigran Keosajan. Syyskuussa 2022 Simonjan arvosteli Venäjän Ukrainan sodassa toteuttaman liikekannallepanon toimeenpanokeinoja.

Simonjan on etnisesti armenialainen.

Lähteet 

Venäläiset toimittajat
Vuonna 1980 syntyneet
Elävät henkilöt
Iranin huivikapina

Iranin huivikapina on mielenosoitusten sarja, joka alkoi Iranin pääkaupunki Teheranissa 16. syyskuuta 2022. Protestit alkoivat reaktiona 22-vuotiaan Mahsa Aminin kuolemaan. Amini kuoli ollessaan poliisin pidättämänä. Häntä syytettiin hijab-ohjeen rikkomisesta eli islamilaisen huivin käyttämisestä väärin. 

Iranissa noudatetaan šariaan kuuluvaa määräystä, jonka mukaan naisen tulee peittää hiuksensa hijabilla eli islamilaisella huivilla ja pukeutua pitkään, väljään kaapuun, joka peittää hänen muotonsa. Väitetään, että osa Aminin hiuksista näkyi huivin alta, kun siveyspoliisi pidätti hänet Teheranissa 13. syyskuuta. Amin vaipui pidätyskeskuksessa koomaan ja kuoli kolmen päivän kuluttua sairaalassa. Viranomaiset kieltävät, että poliisit olivat lyöneet Aminia päähän pampulla ja hakanneet häntä poliisiautoa vasten.

Mielenosoituksiin osallistui tuhansia iranilaisia kymmenissä eri kaupungeissa. Osana protestia siveyspoliisin mielivaltaisen tiukkoja sääntöjä vastaan naiset polttivat huivejaan. Kansalliset turvallisuusjoukot vastasivat kovin ottein.  Mielenosoituksissa kuoli kymmeniä, satoja loukkaantui ja satoja pidätettiin.

Lähteet

Aiheesta muualla 

2022
Iranin historia
Kino Vaakuna

Kino Vaakuna on Lohjalla, Anttilan kaupunginosassa toimiva elokuvateatteri. Se on perustettu vuonna 1955, ja toimii yhä samassa rakennuksessa.

Historia 
Elokuvateatteri avattiin vuonna 1955. Sen avasi Viikki Määttä, ja olikin hänen ja Selinin elokuvasukujen operoitavana vuoteen 2008 asti. Tuolloin se oli osa rakennuskokonaisuutta, johon kuului sen lisäksi Kauppakadun ja Koulukadun kulmassa sijainnut, samaa tyyliä käyttänyt kerrostalo. Talo kuitenkin purettiin 1990-luvulla, mutta teatteri jätettiin. Elokuvateatterin nimestä järjestettiin nimikilpailu sen avatessa. Ehdotuksiin lukeutuivat mm. seutuun sopivat nimet "Hiisi" sekä "Harju". Lopulta nimi "Vaakuna" kuitenkin valittiin, ja se on käyttänyt samaa nimeä yhtäjaksoisesti siitä lähtien.  

Nykyisin teatteria hoitaa lohjalainen toimittaja Make Hinkkanen.

Teatteri on remontoitu esimerkiksi vuonna 2000.

Teatteri 
Kino Vaakuna on varsin perinteikäs elokuvateatteri. Rakennuksessa on yksi sali. Sen lähellä sijaitsee runsaasti ilmaisia pysäköintipaikkoja. 

Elokuvien esitystekniikka on moderni, siinä on hyvä äänenlaatu ja 3D-tekniikka on saatavilla.

Lipunmyynti avataan puoli tuntia ennen elokuvan alkua, ja sen yhteydessä pystyy ostamaan mm. naposteltavia sekä virvoitusjuomia.

Lähteet 

Suomen elokuvateatterit
Lohjan rakennukset ja rakennelmat
Maria Löfgren

Maria Löfgren (s. 8. marraskuuta 1968 Lohja) on suomalaisen työmarkkinakeskusjärjestö Akavan puheenjohtaja ja Julkisten alojen koulutettujen neuvottelujärjestö JUKOn entinen toiminnanjohtaja.

Koulutus 
Koulutukseltaan Löfgren on oikeustieteen kandidaatti.

Ura 
Löfgren työskenteli vuosien 1992-1996 ajan perheensä omistaman yrityksen lakimiehenä ja henkilöstöhallinnosta vastaavana henkilönä. Vuonna 1996 Löfgren siirtyi perheyrityksestä Suomen Ekonomiliito SEFEen työ- ja virkasuhdelakimieheksi. Tässä tehtävässä hän toimi 1996-2006. Akavassa Löfgren on toiminut 2006-2017 lakimiehenä ja työelämäasioiden johtajana. 

Löfgren toimi JUKOn toiminnanjohtajana vuosien 2017-2022 ajan.

Akavan liittokokous valitsi Löfgrenin puheenjohtajakseen marraskuussa 2022 edellisen puheenjohtajan Sture Fjäderin tilalle.

Akavan puheenjohtajavaalit 2022 

Maria Löfgren asettui ehdolle Akavan puheenjohtajaksi Suomen Lakimiesliiton pyynnöstä ja tuli valituksi puheenjohtajaksi kaudelle 2022-2024.

Lähteet

Aiheesta muualla 
 https://www.juko.fi

Suomalaiset ammattiyhdistysjohtajat
Vuonna 1968 syntyneet
Elävät henkilöt
Jari Jokinen

Jari Jokinen (s. 9. elokuuta 1967) on Tekniikan Akateemisten TEK toiminnanjohtaja.

Poliittinen vakaumus 

Jokinen on puoluetaustaltaan kokoomuslainen. 

Suomalaiset ammattiyhdistysjohtajat
Vuonna 1968 syntyneet
Elävät henkilöt
Matija Sarkic

Matija Sarkic (s. 23. heinäkuuta 1997 Grimsby) on englantilaissyntyinen montenegrolainen jalkapalloilija, pelipaikaltaan maalivahti. Hän on pituudeltaan 194-senttimetrinen. Hän pelasi juniorina Belgiassa Anderlechtin joukkueessa ja on sen jälkeen pelannut Englannissa lukuun ottamatta puolen vuoden lainapestiä Skotlannissa loppuvuonna 2019. Hän on kuulunut Englannin mestaruussarjassa pelanneen Aston Villan ja kesästä 2020 alkaen valioliigaseura Wolverhampton Wanderersin omistukseen mutta ei ole pelannut Englannissa vielä yhtään valioliigaottelua ja pelasi mestaruussarjassakin vain ollessaan Birmingham Cityssä lainalla kauden 2021–2022 alkupuolella, jolloin hänelle kertyi 23 mestaruussarjaottelua. Skotlannin Valioliigassa hän pelasi Livingstonin joukkueessa 14 ottelua.

Sarkic pelasi Montenegron nuorisomaajoukkueissa. Hän pelasi Montenegron A-maajoukkueessa ensimmäisen kerran marraskuussa 2019 ystävyysottelussa Valko-Venäjää vastaan. Hän on pelannut 25. syyskuuta 2022 mennessä viisi A-maaottelua, joista neljä ottelua kuului MM-karsintaan syksyllä 2021.

Lähteet 

Montenegrolaiset jalkapallomaalivahdit
Vuonna 1997 syntyneet
Elävät henkilöt
Roope Vesterinen

Roope Henrik Vesterinen (s. 12. tammikuuta 2006 Hämeenlinna) on suomalainen jääkiekkoilija, joka edustaa SM-liigajoukkue Hämeenlinnan Pallokerhoa. Hän on pelipaikaltaan vasen laitahyökkääjä. Vesterinen pelaa pääasiassa seuran U20-joukkueessa.

Ura

Seuraura 
Vesterinen on Hämeenlinnan Pallokerhon kasvatti. Hän oli kaudella 2020–2021 tehoilla 19+22=41 seuran C-nuorten paras maalintekijä ja kolmanneksi paras pistemies. Vesterinen jakoi koko C-nuorten SM-sarjan pistepörssin yhdeksännen sijan KalPan Daniel Hirvosen kanssa.

Huhtikuussa 2022 Vesterinen teki kolmivuotisen juniorisopimuksen HPK:n SM-liigajoukkueen kanssa. Hän aloitti kauden 2022–2023 seuran U20-joukkueessa. Vesterinen sai tililleen ensimmäisen liigaottelunsa vain 16-vuotiaana runkosarjan kuudennella kierroksella 24. syyskuuta 2022 vieraissa Oulun Kärppiä vastaan. Hänet merkittiin HPK:n 13. hyökkääjäksi. Vesterinen jäi ottelussa kuitenkin ilman peliaikaa. Ensimmäiset jääaikansa SM-liigassa hän sai seuraavassa ottelussaan 13. lokakuuta 2022 vieraissa Kalevan Palloa vastaan. Vesterinen merkittiin HPK:n nelosketjun oikeaan laitaan Markus Nenosen ja Eskil Woldin viereen. Hän sai ottelussa jääaikaa 4.26 minuuttia.

Maajoukkueura 
Vesterinen on pelannut kymmenen poikien maaottelua.

Muuta 
Vesterinen opiskelee Hämeenlinnan lyseon lukion urheilulinjalla.

Lähteet

Viitteet 

Suomalaiset jääkiekkoilijat
Hämeenlinnan Pallokerhon pelaajat
Vuonna 2006 syntyneet
Elävät henkilöt
M/S Icon of the Seas

M/S Icon of the Seas on Turun telakalla rakenteilla oleva ensimmäinen Icon-luokan risteilijä. Aluksen on määrä valmistua loppuvuoteen 2023 mennessä. Royal Caribbean Internationalin mukaan aluksesta on tulossa maailman suurin.

Rakentaminen
 Lauantaiyönä 5. marraskuuta 2022 aluksen päälle laskettiin iso kupolimainen lasi- ja teräselementti, jota telakkayhtiö kutsuu nimellä dome. Meyer Turun tiedotusjohtaja Anna Hakalan mukaan mikään muu telakka, kuin Meyer Turku ei pystyisi tämän kokoisen elementin laskemiseen.

Lähteet

Risteilyalukset
Royal Caribbean International
Vladimir Jovović

Vladimir Jovović (s. 26. lokakuuta 1994 Nikšić, Jugoslavia) on montenegrolainen jalkapalloilija, pelipaikaltaan laitahyökkääjä. Hän on pituudeltaan 173-senttimetrinen. Hän on pelannut Montenegron ja Serbian lisäksi Tšekissä, jossa hän on edustanut FK Jablonecia kausina 2017–2021 ja uudelleen kesästä 2022 alkaen.

Jovović pelasi Montenegron A-maajoukkueessa ensimmäisen kerran marraskuussa 2013 ystävyysottelussa Luxemburgia vastaan. Hän on pelannut 25. syyskuuta 2022 mennessä 46 A-maaottelua, joissa hän on ollut 27 kertaa avauskokoonpanossa. Maaleja hän ei ole maaotteluissaan tehnyt.

Lähteet 

Montenegrolaiset jalkapalloilijat
Vuonna 1994 syntyneet
Elävät henkilöt
Dahmer – Hirviö: Jeffrey Dahmerin tarina

Dahmer – Hirviö: Jeffrey Dahmerin tarina () on yhdysvaltalainen 10-osainen rikosdraamasarja, jonka ovat luoneet Ryan Murphy ja Ian Brennan. Sarja seuraa pahamaineisen sarjamurhaajan Jeffrey Dahmerin murhia. Dahmeria sarjassa esittää Evan Peters. Muita rooleja esittävät muun muassa Niecy Nash, Molly Ringwald, Michael Learned ja Richard Jenkins.

Sarja julkaistiin Netflixissä 21. syyskuuta 2022.

Näyttelijät

Lähteet

Aiheesta muualla 
 

Yhdysvaltalaiset minisarjat
Yhdysvaltalaiset rikossarjat
Netflix-alkuperäissarjat
Homoseksuaalisuus taiteessa
Veikselin kynnään kanava

Veikselin kynnään kanava () on Puolassa sijaitseva Itämeren kanava, joka rakennettiin vuosina 2019–2022. Se on noin 1,3 kilometriä pitkä ja avattiin liikenteelle syyskuussa 2022. Kanava puhkaisee Veikselin kynnään kapean harjanteen ja yhdistää Veikselinhaffin Gdanskinlahteen. Ennen kanavan rakentamista ainoa merireitti Veikselinhaffin lähes umpinaisesta lahdesta Itämerelle kulki Baltijskinsalmen kautta, joka sijaitsee Venäjän Kaliningradin alueella. Kanava lyhentää merkittävästi Elblągin satamakaupungista merimatkaa Itämerelle.

Puolan valtio rakennutti kanavan osaksi strategisista ja turvallisuuspoliittisista syistä. Kanavan käyttöönoton jälkeen laivat pääsevät Veikselinhaffiin kulkematta Venäjän aluevesien kautta. Sen virallinen avajaispäivä 17. syyskuuta oli Neuvostoliiton Puolaan hyökkäyksen 83. vuosipäivä.

Lähteet

Aiheesta muualla 

Kanavat
Puolan rakennukset ja rakennelmat
Puolan maantiede
Puolan liikenne
Divisive

Divisive on Disturbedin kahdeksas studioalbumi, joka julkaistiin 18. marraskuuta 2022. Albumilta on julkaistu singlenä kappaleet "Unstoppable", "Hey You", sekä "Divisive".

Kappaleet

Kokoonpano 
 David Draiman – laulu
 Dan Donegan – kitara, koskettimet
 John Moyer – basso
 Mike Wengren – rummut

Lähteet 

Disturbedin albumit
Vuoden 2022 albumit
Nightmare (Venomin EP)



Nightmare on äärimetalliyhtye Venomin kappale vuodelta 1985. Se julkaistiin sekä 7" että 12" vinyylisinglenä; jälkimmäistä on kuvailtu myös EP:ksi. ”Nightmaren” myötä Venom siirtyi aiempaa melodisempaan suuntaan. EP oli Venomin viimeinen 1980-luvun studiojulkaisu, jolla yhtyeen alkuperäiskitaristi Jeffrey ”Mantas” Dunn soitti.

”Nightmaresta” kuvattiin musiikkivideo, joka kertoo nuoren naisen painajaisesta. Unessa ruma noita-akka vainoaa naista ja viettelee tämän tekeytymällä komeaksi mieheksi. Videon lopussa nainen herää ja kauhukseen havaitsee noidan istuvan sänkynsä vierellä.

Vastaanotto 

”Nightmare” sai tuoreeltaan ristiriitaisia arvioita. Kerrang!-lehden numerossa 102 Robbin Crosby kuvaili singleä ”juuri sellaiseksi paskaksi, joka pilaa hevimetallin maineen”. Jon Bon Jovin kerrotaan antaneen ”Nightmaresta” samansuuntaisen lausunnon. Kerrangin numerossa 104 julkaistiin uusi arvostelu, jonka oli kirjoittanut Derek Oliver. Sen mukaan Venomin tyyli oli siirtynyt pehmeämpään suuntaan jo Possessed-albumilla, ja ”Nightmare” oli tälle kehitykselle luontevaa jatkoa: ”Cronos laulaa (mahdollisesti ensimmäistä kertaa) sävelessä ja Mantasin soitto väliosassa on ehkäpä parasta kitarointia sitten Jeff Beckin hiljattaisen pitkäsoiton.” B-puolen kappaletta ”F.O.A.D.” Oliver kuvailee perinteisemmäksi Venomiksi ja ennustaa sen miellyttävän yhtyeen vanhoja ihailijoita.

Imperiumin Janne Peltonen pitää 2005 julkaistussa arviossa ”Nightmarea” osoituksena Venomin hiipuvasta luovuudesta. ”Venomilla oli tapana julkaista albumien välissä loistavia sinkkuja, lukuisina eri versioina tietenkin. Sääntönä oli, että näitä sinkkubiisejä oli turha odottaa albumeilta. Kun Possessedin jälkeen julkaistu Nightmare-sinkku sai kylkeensä albumiraidan Satanachist ja bonusbiisiksi äärimmäisen turhan F.O.A.D-sutaisun, niin todennäköisesti Venomit ovat tuumanneet, että eiköhän tää tässä ollut. Että tuplaliven julkaisupuuhiin.”

Kappaleet

7" single 

A-puoli
 
B-puoli

12" single 

A-puoli
 
B-puoli

Alankomaalainen EP 

A-puoli
 
B-puoli

Lähteet 

Venomin kappaleet
Vuoden 1985 kappaleet
Ulmalan työväentalo Ahmola

Ulmalan työväentalo Ahmola oli Iisalmen kaupungin (vuoteen 1970 Iisalmen maalaiskunnan) Peltosalmen kylässä sijainnut työväentalo.

Historiaa
Ulmalan Sosialidemokraattinen Työväenyhdistys perustettiin vuonna 1939, mutta yhdistys pääsi kunnolla toimimaan vasta sotien jälkeen. Yhdistys rakensi tanssilavan, joka valmistui vuonna 1945. Vielä 1980-luvun lopulla lava oli käytössä, mutta sen myöhemmistä vaiheista ei ole tietoa.

Yhdistys osti vuonna 1985 huutokaupasta vuonna 1930 rakennetun entisen Ahmon kansakoulun ja muutti sen Ahmola-nimiseksi työväentaloksi, joka valmistui syksyksi 1987. Talossa oli juhlasali näyttämöineen, jossa oli istumapaikat 225 hengelle, kahvio, wc-tilat sekä toisessa kerroksessa talonmiehen asunto, toimisto ja varastotiloja. Talo on sittemmin purettu ja sen hirsistä on rakennettu Äkäslompoloon loma-asunto nimeltä Villa Ahmola.

Lähteet 

Työväentalot
Iisalmen rakennukset ja rakennelmat
Iisalmi
Rero

Réseau des bibliothèques de Suisse occidentale (; Rero) on Länsi-Sveitsin suurten kirjastojen perustama kirjastoverkko. Kirjastoverkko perustettiin vuonna 1985 Länsi-Sveitsissä sijaitsevalle Romandien ranskankieliselle alueelle. Rero on sanojen ”Réseau Romand” akronyymi.

Vuoteen 2020 asti Rero sisälsi suurimman osan Sveitsin kantonikirjastoista, erikoiskirjastoista sekä julkisista ja akateemisista kirjastoista. mukaan lukien mukaan Geneven, Fribourgin ja Neuchâtelin yliopistojen kirjastot. Vuonna 2020 kaksi kolmasosaa Reroon liittyneistä oppilaitoksista siirtyi kilpailevaan Swisscovery-verkostoon, joka kattaa koko Sveitsin ja sisältää suurimman osan sen akateemisista oppilaitoksista.

Lähteet 

Euroopan kirjastot
Sveitsi
Joel Elmaci

Joel Elmaci (s. 14. helmikuuta 2000) on kokoomuksen kaupunginvaltuutettu Varkaudessa ja Varusmiesliitto ry:n puheenjohtaja.

Ura 
Elmaci on ollut poliittisesti aktiivinen vuodesta 2018 vaikuttaesaan Suomen Lukiolaisten Liiton Itä-Suomen piirin varapuheenjohtajana. Vuonna 2018 hänet nimettiin Savo-Karjalan Kokoomuksen eduskuntavaaliehdokkaaksi vuoden 2019 eduskuntavaaleihin. Hän sai 309 ääntä, eikä tullut valituksi.

Elmaci aloitti varusmiespalveluksensa vuoden 2020 tammikuussa Karjalan Lennostossa ja suoritti RU-kurssin Tikkakoskella. Elmaci on reservin vänrikki.

Vuonna 2021 Elmaci oli ehdolla kuntavaaleissa kotikaupungissaan Varkaudessa. Hän tuli valituksi valtuustoon 81 äänellä Kokoomuksen listalta.
Varusmiesliitto ry:n liittokokous vuonna 2021 valitsi Elmacin puheenjohtajaksi vuodelle 2022.

Lähteet 

Elävät henkilöt
Suomalaiset yhteiskunta-aktivistit
Kansallisen Kokoomuksen poliitikot
Varkauden kaupunginvaltuutetut
Vuonna 2000 syntyneet
Iževskin kouluampuminen

Iževskin kouluampuminen tapahtui maanantaina 26. syyskuuta 2022 Udmurtian tasavallassa Keski-Venäjällä, kun Iževskissä sijaitsevassa koulussa ammuttiin. Ainakin 15 ihmistä kuoli ja 24 loukkaantui.

Lähteet 

Koulusurmat
Udmurtia
Vuoden 2022 rikokset
Hunter Biden

Robert Hunter Biden (s. 4. helmikuuta 1970 Wilmington, Delaware, Yhdysvallat) on yhdysvaltalainen asianajaja ja lobbari. Hunter on yhdysvaltain presidentin Joe Bidenin ja Neilia Bidenin lapsi. Asianajajan työn lisäksi hän on työskennellyt lukuisten kansalaisjärjestöjen ja yritysten hallituksissa. Biden on kärsinyt päihdeongelmista. Hän menetti armeijauransa huumeiden vuoksi, ja hän on saanut negatiivista reaktiota hänen yhteyksistään kiistanalaisiin yrityksiin, kuten kiinalaiseen BHR Partnersiin. Lokakuussa 2020 New York Post julkaisi 129 000 sähköpostia ja muuta materiaalia Hunter Bidenin väitetystä tietokoneesta.

Kun Biden oli kaksivuotias, hän loukkaantui vakavasti auto-onnettomuudessa, joka vaati hänen äitinsä ja pikkusisarensa hengen. Vuonna 2015 hänen isoveljensä Beau kuoli aivosyöpään.

Lähteet

Aiheesta muualla 

Joe Biden
Yhdysvaltalaiset asianajajat
Yhdysvaltain presidenttien lapset
Vuonna 1970 syntyneet
Mustafe Muuse

Mustafe Mahad Muuse (s. 4. elokuuta 2001 Turku) on suomalainen kestävyysjuoksija. Hän edustaa Turun Urheiluliittoa ja häntä valmentaa Addy Ruiter.

Kalevan kisoista Muuse on saavuttanut hopeaa 5 000 metrin juoksusta sekä pronssia 10 000 metrin juoksusta vuonna 2022. Maastojuoksun SM-kilpailuista hän on saavuttanut pitkän matkan kultaa vuonna 2022. Muuse on Arvid Kokkosen jälkeen SM-maastojen historian nuorin pitkän matkan voittaja.

Ennätyksikseen Muuse on juossut 5 000 metrillä ajan 14.02,22, 1 500 metrillä 3.46,55 ja 10 000 metrillä ajan 30.08,53.

Lähteet

Suomalaiset kestävyysjuoksijat
Vuonna 2001 syntyneet
Elävät henkilöt
Nils Rosenschmidt

Nils Rosenschmidt, syntymäaika noin 1610  -, kuolinaika lokakuussa 1673  Porvoo, oli suomalainen sotilas ja Sköldvikin kartanon isäntä.

Hän oli Vänrikki rakuunarykmentissä. Luutnantti ratsuväessä. Aateloitu 1650 (ei introd.). Kapteeniluutnantti Uudenmaan ja Hämeen läänin ratsuväkirykmentissä 1652. Ratsumestari.

1672 Häntä sakotettiin siitä säädyttömästä elämästä ja siitä  ettei hän ollut 14 vuoteen käynyt ehtoollisella. 

1673 syksyllä, hänet ilmeisesti murhasi  Markus Göransson, joka oli hänen alaisensa, hänet löydettiin kaivoon upotettuna vasta vuonna 1680 Sköldvikin kartanon mailta rakennustöiden yhteydessä

Sisarenpoika: majoitusmestari Torsten Crantzfelt 1393 (yo 1659/60, † 1674).

Kirjallisuutta 

 Lappalainen, Mirkka: Smittenin murha  ISBN: 9789523880795,  Siltala 2022
 Jully Ramsay : När Nils Rosenschmidt försvann, SFV-Kalendern 1916, sid. 37-42.

Vuonna 1610 syntyneet
Vuonna 1673 kuolleet
Kimmo Aroluoma

Kimmo Aroluoma (s. 26. helmikuuta 1972 Helsinki) on suomalainen sähkökitaralaitteisiin ja bändien keikkailuun erikoistunut bloggaaja ja tietokirjailija. 

Aroluoma aloitti musiikkiuransa soittamalla klassista kitaraa. Myöhemmin hän soitti sähköbassoa bändeissä kuten Kyyria, Intomato, Bury My Deep, Lullacry, Jimsonweed, Gandalf ja Blake.

Vuodesta 2005 lähtien Aroluoma on työskennellyt päätoimisesti eri bändien kiertueteknikkona työnantajiaan mm. The Rasmus, Amorphis, Von Hertzen Brothers, Hanoi Rocks, Michael Monroe, Sielun Veljet, Ismo Alanko ja HIM  . Kiertuetöiden ohessa hän on konsultoinut ja rakentanut muusikoille laitekokonaisuuksia keikka- ja studiotöitä varten  .  

Aroluoma julkaisi vuosina 2013-2017 Backstage - tarinoita lavan takaa -blogia, jonka kautta hän julkaisi satoja erityisesti kitaralaitteisiin liittyviä artikkeleita ja videoita . Blogi ei ole enää aktiivinen, mutta suurin osa artikkeleista löytyy nykyään Custom Boardsin verkkosivuilta. Aroluoma on myös luennoinut keikkailusta, sisältömarkkinoinnista ja kirjoittanut kolumneja ja vieraskirjoituksia eri verkkosivuille.    

Kimmo Aroluoma on julkaissut kaksi bändien kiertue-elämästä kertovaa kirjaa. Ensimmäinen kirja Keikkapäivä – 24 h kiertue-elämää  julkaistiin lokakuussa 2014 ja se voitti vuonna 2015 BoD:n ja Image-lehden järjestämässä Indie Book Awardseissa kunniamaininnan . Toinen kirja Jenkkirundi – Seitsemän viikkoa kiertue-elämää  julkaistiin syyskuussa 2016 ja se noteerattiin laajasti mm. Helsingin Sanomissa , Soundi-lehdessä  ja Keskisuomalaisessa . Aroluoman kolmas musiikkiaiheinen kirja Kingston Wallin Perintö ilmestyy tammikuussa 2023 .

Levytykset 

 Kyyria - Kyyria EP (omakustanne 1993)
 Jimsonweed - Hippies From Hell (EP, Heart, Trust & Respect 1999) 
 Gandalf - Rock Hell (Earache, 2001)
 Blake - Starbringer (Ranch Records, 2004)
 Blake - Planetizer (Major Leidén Productions, 2005)

Kirjat 
 Keikkapäivä – 24 h kiertue-elämää, omakustanne, lokakuu 2014. ISBN 9789529345342
 Jenkkirundi – Seitsemän viikkoa kiertue-elämää, omakustanne, syyskuu 2016. ISBN 9789529376056
 Kingston Wallin perintö, Like Kustannus/Otava, tammikuu 2023 ISBN 9789511443643

Viitteet

Aiheesta muualla 
 https://www.customboards.fi/blogs/custom-boardsin-blogi
 https://areena.yle.fi/podcastit/1-3691660
 https://rytmimanuaali.fi/suoria-sanoja-kiertue-elamasta-kimmo-aroluoma/
 https://rytmimanuaali.fi/intohimo-tyomania-ja-jaksaminen-haastattelussa-kimmo-aroluoma/
 Arttu Tolonen, 24 tuntia odottamista – Arvioitavana Keikkapäivä-kirja Soundi 10.11.2014
 https://www.inferno.fi/arviot/korvaamaton-opaskirja-kaikille-jotka-edes-harkitsevat-soittavansa-rockia-tyokseen-arviossa-kimmo-aroluoman-keikkapaiva/
 https://www.inferno.fi/arviot/kevytta-luettavaa-painavaa-asiaa-arviossa-kimmo-aroluoman-jenkkirundi/

Suomalaiset tietokirjailijat
Suomalaiset bloginpitäjät
Suomalaiset muusikot
Pyöreä pöytä (radio-ohjelma)

Pyöreä pöytä on radion keskusteluohjelma.

Pyöreää pöytää lähetetään Yle Radio Suomessa keskiviikkoisin klo 17.30 ja sen lisäksi ohjelma on ladattavissa Yle Areenasta. 

Lähetys kestää puoli tuntia ja se sisältää pelkkää puhetta. Keskustelua ohjaa puheenjohtaja, jonka lisäksi paikalla on kolme muuta keskustelijaa. Aluksi puheenjohtaja esittelee keskustelijat ja puhuttaa näitä lyhyesti jonkin itse valitsemansa, ajankohtaisen aiheen tiimoilta. Tämän jälkeen puheenjohtaja pyytää ensimmäistä keskustelijaa alustamaan oman keskustelunaiheensa. Kukin keskustelijoista tuo ohjelmaan yhden keskustelunaiheen. Alustuksen jälkeen alkaa ensimmäinen keskustelu. Keskustelu kestää noin 8–9 minuuttia. Keskustelu ei yleensä pääty tiettyyn tulokseen tai johtopäätökseen, vaan keskustelua jatketaan niin pitkään, kunnes ohjelman tuottaja antaa merkin. Kymmenen sekunnin mittainen äänimerkki erottaa aiheet toisistaan. Äänimerkin jälkeen siirrytään seuraavaan aiheeseen. Lopuksi puheenjohtaja kiittää keskustelun osallistujia ja päättää lähetyksen.

Ohjelma alkoi tammikuussa 2007. Tuolloin ohjelman nimi oli Taustapeilin pyöreä pöytä, mutta nimi typistyi, kun Taustapeili-nimiset ohjelmat lakkautettiin. Ohjelman ensimmäinen puheenjohtaja oli Peter Nyman. Nymanin siirryttyä vuonna 2009 Puoli seitsemän -ohjelmaan Pauli Aalto-Setälästä tuli uusi puheenjohtaja. Aalto-Setälän ollessa poissa puhetta johtaa joko Ruben Stiller tai Pekka Seppänen.

Ohjelman alusta alkaen mukana keskustelemassa ovat olleet Pekka Seppänen, Mika Pantzar ja Kaarina Hazard. Vakituisiin jäseniin kuuluvat tai ovat aikoinaan kuuluneet Ruben Stiller, Juha Itkonen, Olavi Uusivirta, Maija Vilkkumaa, Anu Koivunen, Sirkka Hämäläinen, Rakel Liekki, Tuulikki Petäjäniemi, Pekka Laiho ja Fatbardhe Hetemaj. Ohjelmassa ovat vierailleet mm. Hjallis Harkimo, Anne Berner, Lauri Törhönen, Sari Baldauf, Markku Kuisma, Kimmo Alho ja Tommy Lindgren.

Ohjelmaa tehdään Ylen radiotalon A5-studiossa. Keskustelijoiden käyttämä pöytä ei ole pyöreä, vaan munuaisen muotoinen.

Lähteet

Aiheesta muualla 

 Jaksot Yle Areenassa vuodesta 2016–
 Päällekkäispuhunta suomenkielisessä radiokeskustelussa Minna Hannulan pro gradu -tutkielma, 2016

Yle Radio Suomen ohjelmat
Ikuinen pata

Ikuinen pata oli pata, jonne laitettiin kaikkia paikalla saatavilla olleita aineksia keitettäväksi. Pataa ei koskaan tai ainakaan yleensä tyhjennetty kokonaan, vaan se pidettiin pysyvästi lämmitettynä ja sen ainesosia ja nesteitä täydennettiin tarvittaessa. Tällainen pata oli keskeinen tekijä keskiaikaisten majatalojen menussa. Ikuisessa padassa olleita ruokia on kuvattu maultaan rikkaaksi, koska monet ainekset olivat siinä yhdistyneet toisiinsa tavalla, joka voi kohentaa makua ajan mittaan.

Pataruoat
Yrjö Salmela (kauppaneuvos)

Yrjö Ferdinand Salmela (17. toukokuuta 1904 Masku – 22. marraskuuta 1984 Turku) oli suomalainen kauppias, kultaseppä, yrittäjä ja yritysjohtaja, joka sai kauppaneuvoksen arvonimen.

Salmelan vanhemmat olivat maanviljelijä Oskar Ferdinand Salmela ja Bertta Maria Jaakkola ja puoliso 1926–1964 talousopettaja Ella Maria Bahne. Salmela kävi kansakoulun ja oli kultaseppä Gösta Heleniuksen oppilas Turussa 1917–1923, tarkastusleimatutkinnon hän suoritti 1924. Opintomatka useisiin eri maihin Salmela teki 1930-luvulta lähtien. Hän oli Kultaseppä Oy Kaivertamossa, Uusi Kultaseppä Oy:ssä Helsingissä 1924–1925, perusti oman kello- ja kultasepänliikkeen Turkuun 1925, oli Yrjö Salmela Oy:n toimitusjohtaja vuodesta 1943, Kulta ja Hopea Oy:n perustaja, toimitusjohtaja ja johtokunnan puheenjohtaja vuodesta 1950 sekä Kultarengas Oy:n perustaja, toimitusjohtaja ja johtokunnan puheenjohtaja Paraisilla vuodesta 1953. Salmelalla oli myös useita luottamustentäviä. Hän oli aktiivinen urheiluvaikuttaja Turun Urheiluliitossa, Suomen Urheiluliitossa ja SVUL:ssä, Suomen Urheiluliiton Tuen ja Turun Seudun Ampujain perustajia ja osallistui Suomen Ampujain liiton ja Turun Moottorikerhon toimintaan. Sekä talvisotaan että jatkosotaan osallistunut Salmela oli sotilasarvoltaan reservin luutnantti. Hän sai kauppaneuvoksen arvonimen 1961.

Lähteet

Suomalaiset yrittäjät
Suomalaiset yritysjohtajat
Suomalaiset kultasepät
Suomalaiset kauppiaat
Suomalaiset urheiluvaikuttajat
Kauppaneuvokset
Vuonna 1904 syntyneet
Vuonna 1984 kuolleet
Meri-Porin yhtenäiskoulu

Meri-Porin yhtenäiskoulu on Porin Pihlavassa sijaitseva yhtenäiskoulu. Se aloitti toimintansa vuonna 2015, kun Meri-Porin koulu, Pihlavan koulu ja Mäntyluodon koulu yhdistettiin. Vuonna 2021 koulussa oli noin 470 oppilasta, ja sen rehtorina toimii Toni Ranne.

Historia 

Alun perin koulun tontilla toimi Meri-Porin koulu (yläkoulu) ja Meri-Porin lukio, mutta molemmat lakkautettiin vuonna 2015 osana Porin kaupungin kouluverkkouudistusta.

Koulurakennus 
Koulurakennukset, Vantti ja Skuutti, ovat valmistuneet vuonna 1993, ja ne ovat Markku Haaslahden ja Ritva Kuivalaisen suunnittelemia. Vantti-rakennuksessa toimii myös Pihlavan kirjasto ja koulualueen välittömässä läheisyydessä Meri-Porin uimahalli.

Rehtorit 
 Toni Ranne (2015–)

Lähteet

Aiheesta muualla 
 Meri-Porin koulun kotisivut

Porin oppilaitokset
Tarzanin erämaan seikkailut

Tarzanin erämaan seikkailut (Tarzan's Desert Mystery, suomeksi myös Tarzan ja erämaan seikkailut ja Tarzanin erämaaseikkailu) on William Thielen ohjaama yhdysvaltalainen seikkailuelokuva vuodelta 1934. Sen nimiosaa näyttelee Johnny Weissmuller, mutta ilman Maureen O’Sullivanin Jane-hahmoa. Tarzanin poikaa esittää elokuvassa Johnny Sheffield. Naispääosaa, kiertävää taikuria, näyttelee Nancy Kelly. Elokuvan tuotti aiempien elokuvien Metro-Goldwyn-Mayer-yhtiön sijasta Sol Lesser Productions ja RKO.

Lähteet

Tarzan-elokuvat
Vuoden 1934 yhdysvaltalaiset elokuvat
Vihdin museo

Vihdin museo on vuonna 1959 perustettu paikallishistoriallinen museo Vihdissä, Uudellamaalla. Museon tallettaa ja hoitaa vihtiläistä kulttuuriperintöä esineiden, valokuvien ja arkistoaineiston muodossa, sekä tarjoaa tiedonhakupalveluja. Museosssa on käytössä valtakunnallinen Museokortti.

Historia 
Museotoiminta Vihdissä alkoi vuonna 1959, kun Vihdin entisessä pitäjänmakasiinissa avattiin kotiseutumuseo Vihti-Seuran toimesta. Museon toiminta oli vapaaehtoisvoimien varassa kesään 1983 asti, jolloin kotiseutumuseolle palkattiin ensimmäinen museotyöntekijä. Vihdin kunta muutti toimenkuvan pian museoamanuenssin viraksi ja näin kotiseutumuseosta muuttui kunnallinen laitos. Vihdin museon ensimmäinen perusnäyttely avattiin kesällä 1988 entisessä Pikku-Pappilassa. Myöhemmin museon toimitilat laajenivat myös Niuhalan vanhalle kansakoululle.

Kokoelmat 
Vihdin museon kokoelmat koostuvat esine- ja valokuvakokoelmista. Vuodesta 2002 alkaen museon kokoelmia on luetteloitu sähköiseen Musketti-tietokantaan. Lisäksi museo tekee tiivistä yhteistyötä muiden Länsi-Uudenmaan ammatillisesti hoidettujen museoiden kanssa ja on mukana valtakunnallisessa museoiden tallennus- ja kokoelmayhteystyöverkossa TAKO:ssa. Museon tärkeimpiin paikallisiin yhteistyökumppaneihin kuuluvat Vihti-Seura ja Vihdin Rakennusperintöyhdistys.

Lähteet 

Vihdin historia
Suomen paikallismuseot
Tukdam – Between Worlds

Tukdam – Between Worlds on Donagh Colemanin ohjaama ja käsikirjoittama suomalainen dokumenttielokuva vuodelta 2022.

Elokuva käsittelee tiibetinbuddhalaisuudessa esiintyvää tukdam-ilmiötä, joka ilmenee kokeneiden meditoijien kuollessa meditaation aikana. Tukdam-tilassa ihmisen keho ei ala hajota tai jäykistyä. Elokuvassa Tukdamia käsitellään sekä perinteisen tiibetinbuddhalaisuuden, että aiheeseen liittyvän tutkimusprojektin tutkijoiden näkökulmista.

Lähteet 

Vuoden 2022 suomalaiset elokuvat
Suomalaiset dokumenttielokuvat
Maya Nilo (Laura)

Maya Nilo (Laura) on Lovisa Sirénin ohjaama belgialais-ruotsalais-suomalaisena yhteistuotantona tehty draamaelokuva vuodelta 2022.

Elokuva kertoo siskoksista Mayasta ja Nilosta sekä Nilon tyttärestä Laurasta, jotka lähtevät matkalle Ruotsista Portugaliin tapaamaan sisarusten äitiä, joka on sairastunut syöpään, sekä Portugalissa asuvaa Mayan poikaa Samia.

Lähteet 

Vuoden 2022 suomalaiset elokuvat
Ruotsalaiset elokuvat
Belgialaiset elokuvat
Suomalaiset draamaelokuvat
Kadun kasvot

Kadun kasvot () on John Patrick Shanleyn käsikirjoittama ja Tony Billin ohjaama draamaelokuva vuodelta 1987. Intohimon ja koston teemoja käsittelevän elokuvan pääosia näyttelevät John Turturro ja Jodie Foster sekä Todd Graff ja Tim Robbins. Independent-elokuvan tuotti George Harrisonin HandMade Films. Elokuvan alussa soi The Beatlesin kappale ”In My Life”.

Juoni
Vuoden 1964 New Yorkissa vankilasta vapautuva, mielenterveysongelmainen Heinz (Turturro) palaa naisystävänsä Lindan (Foster) luo, mutta sopeutumista hankaloittavat Lindan hylkäämä miesystävä James (Graff) ja kaidalle tielle palannut entinen kovanaama Harry (Robbins).

Vastaanotto
Helsingin Sanomien Petri Immosen mielestä elokuva alkaa kuin elämänmakuinen ja nostalgisoiva nuortenelokuva, mutta vaihtaa tunnelmiaan absurdiuden ja jopa julmuuden puolelle. Hän kehuu komeaa kuvausta ja latautuneita näyttelijäsuorituksia. Video-oppaassa vuodelta 1994 Asko Alanen piti Kadun kasvoja erikoisena nostalgiapalana, jota värittävät oudot jousiaseella tehdyt henkirikokset ja ihmisoikeusaatteet. Hän antoi elokuvalle kolme tähteä viidestä, mikä vastaa sanallista arviota ”hyvä”.

Lähteet

Vuoden 1987 yhdysvaltalaiset elokuvat
Yhdysvaltalaiset draamaelokuvat
Autoworld

Autoworld on Brysselin keskustassa 30 hehtaarin julkisen, vuonna 1880 Belgian itsenäistymisen vuoden 1830 viisikymmenvuotisen merkkipäivän kunniaksi perustetun, Eurooppa-korttelin itäpäässä sijaitsevan Parc du Cinquantenaire- (ranskaksi) l. Jubelpark- (flaami) puiston eteläisessä hallissa sijaitseva laaja, yli 250 ajoneuvon yksityinen automuseo. Se avattiin vuonna 1986. Cinquantenaire-rakennuskompleksin eteläsiivessä sijaitsevat Autoworld-automuseon ohella myös Musée Royal de l’Armée sekä taide- ja historiamuseo Musée Art & Histoire. Se sijaitsee historiallisessa, vuoden 1897 Exposition Internationale de Bruxelles-maailmannäyttelyä varten pystytetyssä rakennuskompleksissa (kuva), minkä Belgian valtio on antanut vuokralle museokäyttöön.

Historia 

Museo pohjautuu Mahy-perheen laajaan ja hyvin säilytettyyn autokokoelmaan, minkä on eräs maailman laajimmista. 

Museohankkeen alullepanija oli Ghislain Mahy (1907-1999), joka jo nuoruudestaan lähtien oli intohimoinen mekaanikko, ja entisöi tusinoittain vanhoja autoja. Yhdessä poikiensa Hans ja Ivan kanssa hän keräsi noin tuhannen automobiilin kokoelman, mihin kuuluu monia merkittäviä Belgian ajoneuvojen valmistajia kuten Minerva, Germain, FN, Imperia, Fondu, Vivinus, Nagant, Belga-Rise ja Miesse. Jotkut tuotemerkeistä saattavat kuulostaa metsästäjille ja sotilaille tutuilta, sillä usea mainittu yritys oli aloittanut toimintansa asetehtaana. Asetehtaiden merkittävin keskittymä oli Liègen seudulla (galleriakuvat; Belgian autonvalmistajien malleja eri aikakausilta). Nessonvaux:issa sijaitsevan, vuosina 1904-1958 ajoneuvoja valmistaneen Imperia-tehtaan erikoisuus on sen katolla sijainnut, joskin Fiatin Milanon kuuluisaa Lingotto-tehdasta pienempi autojen koeajorata.

Autoworld-museo esittelee toki myös automobiilejä, mitkä oli valmistettu muissakin maissa - vaikkapa Ranskassa, Saksassa ja Yhdysvalloissa. Tällä hetkellä - 4.12.2022 asti - Autoworld juhlistaa Ferrarin 75-vuotisjuhlaa 16 auton 75 anni di Ferrari erikoisnäyttelyllä.

Kun Prinssi Albert II avasi Autoworld-museon 29.9.1986 se käsitti noin 200 ajoneuvoa Mahy-perheen kokoelmista. Museohankkeen merkittäviä taustahahmoja olivat Belgian kuningas Albert II, ministeri Louis Olivier sekä perustajajäsen, hallintoneuvoston kunniapuheenjohtaja Herman de Croo. Parc du Cinquantenaire`n majesteetillinen esplanadi, riemukaari (kuva; vuoden 1897 väliaikainen, puinen riemukaari, sillä nykyisen, kivestä rakennetun nykyisen riemukaaren valmistuminen oli viivästynyt) ja pylväskäytävät (Colonnade) osoittautuivat ideaaliksi sijainniksi historiallisten automobiilien esittelylle. 

Museo on vuosien varrella kehittynyt, eli näyttely on jaettu useisiin osastoihin. Myös korjauspaja on yleisön nähtävillä. Museo tarjoaa useita kertoja vuodessa vaihtuvia näyttelyjä, ja se järjestää autoiluun liittyviä tapahtumia.

Galleria

Lähteet

Aiheesta muualla

Automuseot
Belgian museot
Brysselin rakennukset ja rakennelmat
Torolf

Torolf tai Thorolf on alkuperältään muinaisskandinaavinen miehen etunimi.

Nimi merkitsee Thor-jumalan sutta. Thorbjörn-nimen tavoin se on yhdistetty jumalan ja pelonsekaista kunnioitusta herättäneen petoeläimen nimistä.

Suomessa nimi Torolf on Digi- ja väestötietovirastoin tietojen mukaan annettu vuoden 2019 loppuun mennessä noin 740 ja Thorolf noin 120 henkilölle. Torolfin nimipäivä on suomenruotsalaisen kalenterin mukaan 27. syyskuuta.

Tunnettuja Torolfeja ja Thorolfeja 

 Torolf Eklund (1912–2000), suomalainen lentokonesuunnittelija
 Thorolf Rafto (1922–1986), norjalainen ihmisoikeusaktivisti, jonka muistoksi on perustettu Thorolf Rafton muistopalkinto
 Torolf Sörensen (1910–1990), suomalainen yli-insinööri ja yritysjohtaja

Lähteet 

Etunimet
Ágios Andréas

Ágios Andréas (, ”Pyhä Andreas”) voi viitata seuraaviin paikkoihin Kreikassa:

 Ágios Andréas, kylä Vóreia Kynourían kunnassa Arkadian alueyksikössä Peloponnesoksen alueella
 Ágios Andréas, kylä Pýrgoksen kunnassa Eliin alueyksikössä Länsi-Kreikan alueella
 Ágios Andréas, saari lähellä Euboiaa
 Ágios Andréas, saari Kykladien saariryhmässä
Ágios Nikólaos (Attika)

Ágios Nikólaos () on pieni Kreikan saari, joka sijaitsee Attikan itärannikolla Artémidan kaupungin edustalla. Se on lännenpuoleinen kahden nimellä Kokkinonísia tunnetun saaren ryhmästä. Saaren pinta-ala on noin 0,012 neliökilometriä ja se on asumaton. Hallinnollisesti Ágios Nikólaos kuuluu Spáta-Artémidan kuntaan, Itä-Attikan alueyksikköön ja Attikan alueeseen. Saari on saanut nimensä siellä olevasta Pyhälle Nikolaos Bunenelaiselle (Ágios Nikólaos o Néos) omistetusta kirkosta.

Lähteet 

Egeanmeren saaret
Spáta-Artémida